Δ Ε Λ Τ Ι Ο Τ Υ Π Ο Υ

‘’ Η Περιφέρεια θέλει να επιτρέψει στο Δήμο Κω να συνδέσει τα χωριά του νησιού με τη δημοτική συγκοινωνία;’’

Ο Υπεύθυνος της Αστικής Συγκοινωνίας της ΚΕΚΠΑΠΥΑΣ κ. Μ. Πιστικάκης, έκανε την ακόλουθη δήλωση, ως απάντηση στις δηλώσεις του Περιφερειακού Συμβούλου κ.Μπάρδου:

‘’ Συγκρουσιακές λογικές δεν μπορούν να εκδηλώνονται με αυτό τρόπο από την Περιφέρεια Νοτίου Αιγαίου, δημιουργώντας ένταση και υποκρύπτοντας εμπάθεια.

Ο Δήμος Κω επιθυμεί συνεργασία με την Περιφέρεια Νοτίου Αιγαίου με απόλυτο σεβασμό στους διακριτούς ρόλους των δύο βαθμών της αυτοδιοίκησης. Ουδείς από τον δήμο Κω ζήτησε ποτέ την «αυτόματη αποδοχή» του αυτονόητου αιτήματος για τον χαρακτηρισμό όλου του νησιού της Κω ως Αστικής περιοχής.

Αντιθέτως ο Δήμος ΚΩ, από τον Ιούνιο του 2015 με την 201/2015 απόφαση του Δημοτικού Συμβουλίου Κω, και με το υπ’ πρωτ 28477/19-8-2015, ανέμενε επί ένα χρόνο την συζήτηση του θέματος στο Περιφερειακό Συμβούλιο και επανήλθε με νέο έγγραφο στις 15/6/2016 με αρ. πρωτ. 17758, χωρίς έως τώρα να λάβει απάντηση.

Ο Δήμαρχος Κω ήταν πάντα ενήμερος από τους συνεργάτες του για όλες τις ενέργειες αλλά και για τις τηλεφωνικές επικοινωνίες υπηρεσιακών παραγόντων της Περιφέρειας με τον Αντιδήμαρχο κύριο Αντώνη Κρητικό, και της προέδρου της ΚΕΚΠΑΠΥΑΣ με τον κύριο Χρήστο Μπάρδο.

 Ο εντεταλμένος Περιφερειακός Σύμβουλος για θέματα μεταφορών, σε συνάντηση που πραγματοποιήθηκε στις 14 Ιανουαρίου του 2016 στην Ρόδο με την προέδρο της ΚΕΚΠΑΠΥΑΣ, όπως ο ίδιος ζήτησε, έλαβε με email στις 23/1/2016 στις 13:21 μ.μ. από την κυρία Πη ανεπίσημη εισήγηση , προκειμένου να λάβει γνώση και για τους κοινωνικούς λόγους που επιβάλουν την λήψη μιας τέτοιας απόφασης. Έκτοτε δεν έκανε τίποτα.

Το ζήτημα είναι πολύ απλό: **ο Δήμος θέλει να συνδέσει τα χωριά της Κω με τη δημοτική συγκοινωνία.**

Είναι δυνατόν ο Δήμος Κω και οι πολίτες να περιμένουν 10 μήνες για ένα τόσο σοβαρό ζήτημα;

Δηλώνουμε ότι επισήμως και εγγράφως, ο Δήμος Κω δεν έχει τις αιτιάσεις και τα επιχειρήματα είτε της αρμόδιας υπηρεσίας της Περιφέρειας είτε των πολιτικών προϊσταμένων.

Τι είναι αυτό που εμποδίζει την Περιφέρεια να συναινέσει σε κάτι που όλοι θεωρούμε αυτονόητο και στοχεύει στην εξυπηρέτηση των πολιτών του νησιού;

Το ερώτημα είναι απλό: **Η Περιφέρεια θέλει να επιτρέψει στο Δήμο Κω να συνδέσει τα χωριά του νησιού με τη δημοτική συγκοινωνία;**

Σε αυτό το ερώτημα θα πρέπει να απαντήσουν όχι μόνο οι αρμόδιες υπηρεσίες αλλά και ο κ.Μπάρδος και ο κ.Περιφερειάρχης.

**Εμείς από την πλευρά μας, ακόμα και σήμερα, ζητάμε τη συνεργασία της Περιφέρειας για το αυτονόητο.**

Αυτό που θα πρέπει να αντιληφθούν όλοι είναι ότι σε ένα ζήτημα, όπως είναι η σύνδεση των χωριών της Κω με τη δημοτική συγκοινωνία, ο Δήμος Κω θα έπρεπε να είχε τη στήριξη και όχι την αντίθεση και τον πόλεμο της Περιφέρειας.’’